b'\n_START_ARTICLE_\nKarl Wilhelm Sulin\n_START_PARAGRAPH_\nKarl Wilhelm Sulin (18. syyskuuta 1839 Rauma \xe2\x80\x93 8. helmikuuta 1897 Ikaalinen) oli suomalainen juristi ja porvariss\xc3\xa4\xc3\xa4dyn valtiop\xc3\xa4iv\xc3\xa4mies._NEWLINE_Sulinin vanhemmat olivat kirkkoherra Benjamin Sulin ja Lovisa Emilia Forsinius. H\xc3\xa4n valmistui filosofian kandidaatiksi 1863 ja lakitieteen kandidaatiksi 1867. Toimittuaan ensin Turun hovioikeudessa Sulin siirtyi Viipurin hovioikeuden sihteeriksi 1878 ja seuraavana vuonna h\xc3\xa4nest\xc3\xa4 tuli hovioikeuden asessori. Vuonna 1882 h\xc3\xa4nest\xc3\xa4 tuli Turun hovioikeuden asessori ja 1889 Ikaalisten tuomiokunnan tuomari. Sulinin erikoisalaa oli rikosoikeus, 1878 h\xc3\xa4nest\xc3\xa4 tuli sotav\xc3\xa4en rikoslakien valmistelleen komitean j\xc3\xa4sen ja sihteeri ja 1880 taas vuoden 1875 rikoslakiehdotusta tarkastavan komitean j\xc3\xa4sen._NEWLINE_Sulin toimi porvariss\xc3\xa4\xc3\xa4dyn edustajana vuoden 1888 valtiop\xc3\xa4ivill\xc3\xa4, toimien niiden rikoslakivaliokunnassa. Jo vuonna 1872 Sulin julkaisi Karl Kristian Sj\xc3\xb6rosin kanssa ruotsiksi vuoden 1734 lain lis\xc3\xa4yksineen, muutoksineen ja selityksineen, mist\xc3\xa4 h\xc3\xa4n toimitti yhteens\xc3\xa4 viisi my\xc3\xb6hemp\xc3\xa4\xc3\xa4 painosta. Suomalaisen Kirjallisuuden Seuran 1877 julkaisema suomenkielinen lakiteos perustui mainittuun kirjaan._NEWLINE_Sulinin puoliso vuodesta 1895 oli Maria Sofia Andersson (k. 1945).'